Il-kap tal-Oppożizzjoni Simon Busuttil qal li quddiem tragedja oħra tal-immigranti fil-Mediterran, il-messaġġ tiegħu hu li l-ħajja tal-bniedem għandha tiġi l-ewwel u qabel kollox u li n-nies jiġu salvati qabel kull kunsiderazzjoni oħra. Waqt djalogu fl-Uffiċċju tal-Partit Nazzjonalista fis-Swieqi, Dr. Busuttil sellem lill-iskwadra marittima u tal-ajru tal-Forzi Armati tax-xogħol li wettqu u tal-ħajjiet li salvaw. Il-Kap tal-Partit Nazzjonalista Simon Busuttil qal li dan il-Gvern tilef il-boxxla morali tiegħu. Sostna li fil-każijiet tal-vapur tal-Gozo Channel li mar lura għall-Ministru għal Għawdex Anton Refalo, fil-konsulent tal-Gvern li jinsab fil-lista s-sewda tal-Bank Dinji, fil-każ tal-impjieg tal-mara tal-Ministru Konrad Mizzi, l-Oppożizzjoni m’hijiex se toqgħod siekta, minkejja li l-Prim Ministru Joseph Muscat qal li l-każ ta’ Dr. Refalo hu każ magħluq. Dr. Busuttil qal li waqt li taħt gvernijiet Nazzjonalisti dejjem ntrefgħet ir-responsabbilita’ politika tal-izbalji li saru, taħt Gvernijiet Laburisti t-tweġiba tal-PM qed tkun li dan hu ‘’każ magħluq.’’ Qal li l-Oppożizzjoni se taċċerta li tibqa’ titkellem fuq dawn il-każi, anke jekk tkun iffaċċjata bi ksur ta’ privileġġ parlamentari. Dwar il-każ tal-konsulent Indjan tal-Gvern, Shiv Nair, il-Kap tal-Oppożizzjoni saqsa jekk dan huwiex l-eżempju li jrid jagħti l-Gvern Malti. Qal li meta kien iffaċċjat li dan il-konsulent kien fuq il-lista s-sewda tal-Bank Dinji, il-Prim Ministru qal li ma kienx jaf. Dr. Bususttil wera t-tama li l-Gvern se jkun qed jiċċekkja l-affarijiet sew meta jibda jagħti l-passaporti lill-barranin. Il-Kap tal-Oppożizzjoni qal li waqt li l-Gvern qed jgħid li m’għandux flus għall-medicini out-of-stock, għal-lista ta’ stennija għall-operazzjonijiet, u biex in-nies jinqdew aħjar mill-isptar Mater Dei, sab il-flus biex iħallas €13,000 fix-xahar lill-mara tal-Ministru Mizzi u wkoll għall-kabinett ta’ 23 persuna. Qal li dan kollu għall-Oppożizzjoni mhuwiex każ magħluq.